Document ID: 32003L0102

Οδηγία 2003/102/ΕΚ του Ευρωπαϊκού Κοινοβουλίου και του Συμβουλίου
της 17ης Νοεμβρίου 2003
σχετικά με την προστασία των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με μηχανοκίνητο όχημα και για την τροποποίηση της οδηγίας 70/156/ΕΟΚ του Συμβουλίου
TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Οικονομικής και Κοινωνικής Επιτροπής(1),
Aποφασίζοντας σύμφωνα με τη διαδικασία που προβλέπεται στο άρθρο 251 της συνθήκης(2),
Εκτιμώντας τα ακόλουθα:
(1) Για να μειωθεί ο αριθμός των τροχαίων ατυχημάτων στην Κοινότητα, απαιτείται η εισαγωγή μέτρων για τη βελτίωση της προστασίας των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με πρόσθιο τμήμα μηχανοκίνητου οχήματος.
(2) Είναι επιτακτική ανάγκη να προβλεφθεί, στο πλαίσιο του προγράμματος δράσης για την οδική ασφάλεια, δέσμη παθητικών και ενεργητικών μέτρων για τη βελτίωση της ασφάλειας (αποφυγή των ατυχημάτων και μείωση των δευτερευουσών επιδράσεων μέσω της επίτευξης ηπιότερης κυκλοφορίας και της βελτίωσης των υποδομών) για τους ανεπαρκώς προστατευόμενους χρήστες των οδών, όπως είναι οι πεζοί, οι ποδηλάτες και οι μοτοσικλετιστές.
(3) Η εσωτερική αγορά περιλαμβάνει έναν χώρο χωρίς εσωτερικά σύνορα στον οποίο πρέπει να διασφαλίζεται η ελεύθερη κυκλοφορία εμπορευμάτων, προσώπων, υπηρεσιών και κεφαλαίων και, για τον σκοπό αυτό, έχει δημιουργηθεί ένα κοινοτικό σύστημα έγκρισης τύπου των μηχανοκίνητων οχημάτων. Οι τεχνικές απαιτήσεις για την έγκριση τύπου των μηχανοκίνητων οχημάτων όσον αφορά την προστασία των πεζών θα πρέπει να εναρμονισθούν ώστε να αποφεύγεται η θέσπιση απαιτήσεων οι οποίες διαφέρουν από το ένα κράτος μέλος στο άλλο και να διασφαλίζεται η ομαλή λειτουργία της εσωτερικής αγοράς.
(4) Οι στόχοι που αφορούν την προστασία των πεζών μπορούν να επιτευχθούν με συνδυασμό μέτρων ενεργητικής και παθητικής ασφάλειας. Οι σχετικές συστάσεις της ευρωπαϊκής επιτροπής για την ενισχυμένη ασφάλεια των οχημάτων (EEVC) του Ιουνίου 1999 αποτελούν αντικείμενο ευρείας συναίνεσης στον οικείο τομέα. Οι εν λόγω συστάσεις προτείνουν απαιτήσεις επιδόσεων για τις πρόσθιες δομές ορισμένων κατηγοριών μηχανοκίνητων οχημάτων ώστε γίνουν λιγότερο επικίνδυνες. Στην παρούσα οδηγία παρουσιάζονται δοκιμές και οριακές τιμές που βασίζονται στις συστάσεις της EEVC.
(5) Η Επιτροπή θα πρέπει να εξετάσει το κατά πόσον είναι σκόπιμη η επέκταση του πεδίου εφαρμογής της παρούσας οδηγίας σε οχήματα μέγιστης μάζας άνω των 3,5 τόνων και να γνωστοποιήσει τα πορίσματά της στο Ευρωπαϊκό Κοινοβούλιο και το Συμβούλιο.
(6) Η παρούσα οδηγία θα πρέπει να θεωρηθεί ως στοιχείο ευρύτερης δέσμης μέτρων που πρέπει να λάβουν από κοινού η Κοινότητα, ο βιομηχανικός κλάδος και οι αρμόδιες αρχές των κρατών μελών, βάσει ανταλλαγών σχετικά με τη βέλτιστη πρακτική, ώστε να προαχθεί η ασφάλεια προ της σύγκρουσης (ενεργητική), κατά τη σύγκρουση (παθητική) και μετά τη σύγκρουση, των πεζών και άλλων ανεπαρκώς προστατευόμενων χρηστών των οδών, οχημάτων και υποδομών.
(7) Λόγω των ραγδαίων τεχνολογικών εξελίξεων στον εν λόγω τομέα, η βιομηχανία έχει τη δυνατότητα να προτείνει εναλλακτικά μέτρα -είτε παθητικά είτε συνδυασμό ενεργητικών και παθητικών- με τουλάχιστον ισοδύναμη πραγματική αποτελεσματικότητα με τις απαιτήσεις της παρούσας οδηγίας, τα οποία θα αξιολογηθούν στο πλαίσιο μελέτης σκοπιμότητας διεξαγόμενης από ανεξάρτητους εμπειρογνώμονες έως την 1η Ιουλίου 2004. Η εισαγωγή εναλλακτικών μέτρων με τουλάχιστον ισοδύναμη πραγματική αποτελεσματικότητα προϋποθέτει την προσαρμογή ή την τροποποίηση της παρούσας οδηγίας.
(8) Λόγω της συνεχιζόμενης έρευνας και της τεχνικής προόδου όσον αφορά την προστασία των πεζών, κρίνεται σκόπιμη η εισαγωγή ενός ορισμένου βαθμού ελαστικότητας στον εν λόγω τομέα. Στο πλαίσιο αυτό, η παρούσα οδηγία θα πρέπει να καθορίσει τις θεμελιώδεις διατάξεις όσον αφορά την προστασία των πεζών με τη μορφή δοκιμών στις οποίες πρέπει να υποβάλλονται οι νέοι τύποι οχημάτων και τα νέα οχήματα. Οι τεχνικές προδιαγραφές για την εφαρμογή των εν λόγω δοκιμών θα πρέπει να θεσπίζονται με πρόταση της Επιτροπής.
(9) Η ραγδαίως αναπτυσσόμενη τεχνολογία στον τομέα της ενεργητικής ασφάλειας έχει ως αποτέλεσμα τα συστήματα για τη μείωση της σοβαρότητας των τραυματισμών και την αποφυγή των συγκρούσεων να μπορούν να προσφέρουν σημαντικά οφέλη σε ό,τι αφορά την ασφάλεια, π.χ. για τη μείωση της ταχύτητας σύγκρουσης και την προσαρμογή της γωνίας πρόσκρουσης. Η παρούσα οδηγία θα πρέπει να ενθαρρύνει την ανάπτυξη αυτών των τεχνολογιών.
(10) Οι ενώσεις που εκπροσωπούν τους ευρωπαίους, ιάπωνες και κορεάτες κατασκευαστές αυτοκινήτων ανέλαβαν δεσμεύσεις για την έναρξη της εφαρμογής των συστάσεων της ΕΕVC όσον αφορά τις οριακές τιμές και δοκιμές, ή συμφώνησαν εναλλακτικά μέτρα τουλάχιστον ισοδύναμου αποτελέσματος, από το 2010, και μια πρώτη σειρά οριακών τιμών και δοκιμών από το 2005 στους νέους τύπους οχημάτων και για την εφαρμογή της πρώτης σειράς δοκιμών στο 80 % όλων των νέων οχημάτων από την 1η Ιουλίου 2010, στο 90 % όλων των νέων οχημάτων από την 1η Ιουλίου 2011 και σε όλα ανεξαιρέτως τα νέα οχήματα από τις 31 Δεκεμβρίου 2012.
(11) Η παρούσα οδηγία θα πρέπει, επίσης, να συμβάλλει στην καθιέρωση υψηλού επιπέδου προστασίας στο πλαίσιο της διεθνούς εναρμόνισης της σχετικής νομοθεσίας, η οποία δρομολογήθηκε με τη συμφωνία 1988 της Οικονομικής Επιτροπής για την Ευρώπη των Ηνωμένων Εθνών σχετικά με την κατάρτιση γενικών τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται ή/και να χρησιμοποιούνται σε τροχοφόρα οχήματα.
(12) Η παρούσα οδηγία είναι μια από τις επιμέρους οδηγίες οι οποίες πρέπει να τηρούνται προκειμένου να υπάρχει συμμόρφωση προς τη διαδικασία έγκρισης ΕΚ τύπου που θεσπίζεται δυνάμει της οδηγίας 70/156/EΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών σχετικά με την έγκριση ΕΚ τύπου των μηχανοκίνητων οχημάτων και των ρυμουλκούμενων τους(3).
(13) Συνεπώς, η οδηγία 70/156/ΕΟΚ θα πρέπει να τροποποιηθεί ανάλογα,
ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η παρούσα οδηγία εφαρμόζεται στις πρόσθιες επιφάνειες των οχημάτων. Για τους σκοπούς της παρούσας οδηγίας, ως όχημα νοείται κάθε μηχανοκίνητο όχημα, όπως ορίζεται στο άρθρο 2 και στο παράρτημα ΙΙ της οδηγίας 70/156/EΟΚ, της κατηγορίας M1, μέγιστης μάζας που δεν υπερβαίνει τους 2,5 τόνους, και της κατηγορίας N1, προερχόμενο από την κατηγορία M1, μέγιστης μάζας που δεν υπερβαίνει τους 2,5 τόνους.
2. Η παρούσα οδηγία αποσκοπεί στον περιορισμό των τραυματισμών των πεζών και άλλων ανεπαρκώς προστατευομένων χρηστών των οδών σε περίπτωση σύγκρουσης με τις πρόσθιες επιφάνειες των οχημάτων που καθορίζονται στην παράγραφο 1.
Άρθρο 2
1. Από την 1η Ιανουαρίου 2004, τα κράτη μέλη δεν δύνανται, για λόγους που αφορούν την προστασία των πεζών:
- να απορρίπτουν, όσον αφορά ένα τύπο οχήματος, τη χορήγηση έγκρισης ΕΚ τύπου ή εθνικής έγκρισης τύπου, ή
- να απαγορεύουν την έκδοση άδειας κυκλοφορίας, την πώληση ή τη θέση σε λειτουργία οχημάτων,
εφόσον τα οχήματα πληρούν τις τεχνικές διατάξεις που καθορίζονται στο τμήμα 3.1 ή 3.2 του παραρτήματος Ι.
2. Από την 1η Οκτωβρίου 2005, τα κράτη μέλη δεν δύνανται πλέον να χορηγούν:
- έγκριση ΕΚ τύπου, ή
- εθνική έγκριση τύπου,
εκτός και εάν γίνεται επίκληση των διατάξεων του άρθρου 8 παράγραφος 2 της οδηγίας 70/156/EΟΚ, για κάθε τύπο οχήματος, για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.1 ή 3.2 του παραρτήματος Ι.
3. Η παράγραφος 2 δεν ισχύει για οχήματα που δεν διαφέρουν όσον αφορά τα κυριότερα σημεία κατασκευής και σχεδιασμού του αμαξώματος έμπροσθεν των κολωνών Α από τύπους οχημάτων που έχουν λάβει έγκριση ΕΚ τύπου ή εθνική έγκριση τύπου πριν από την 1η Οκτωβρίου 2005, τα οποία δεν έχουν ακόμη εγκριθεί στο πλαίσιο της παρούσας οδηγίας.
4. Από την 1η Σεπτεμβρίου 2010, τα κράτη μέλη δεν χορηγούν πλέον:
- έγκριση ΕΚ τύπου, ή
- εθνική έγκριση τύπου,
εκτός και εάν γίνεται επίκληση των διατάξεων του άρθρου 8 παράγραφος 2 της οδηγίας 70/156/EΟΚ, για κάθε τύπο οχήματος, για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.2 του παραρτήματος Ι της παρούσας οδηγίας.
5. Από τις 31 Δεκεμβρίου 2012, τα κράτη μέλη:
- θεωρούν τα πιστοποιητικά συμμόρφωσης που συνοδεύουν νέα οχήματα σύμφωνα με τις διατάξεις της οδηγίας 70/156/ΕΟΚ ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας και
- απαγορεύουν την έκδοση άδειας κυκλοφορίας, την πώληση και τη θέση σε λειτουργία νέων οχημάτων που δεν συνοδεύονται από πιστοποιητικό συμμόρφωσης σύμφωνα με την οδηγία 70/156/EΟΚ,
για λόγους που αφορούν την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.1 ή 3.2 του παραρτήματος Ι.
6. Από την 1η Σεπτεμβρίου 2015, τα κράτη μέλη:
- θεωρούν τα πιστοποιητικά συμμόρφωσης που συνοδεύουν τα νέα οχήματα σύμφωνα με τις διατάξεις της οδηγίας 70/156/EΟΚ, ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας και
- απαγορεύουν την έκδοση άδειας κυκλοφορίας, την πώληση και τη θέση σε λειτουργία νέων οχημάτων που δεν συνοδεύονται από πιστοποιητικό συμμόρφωσης σύμφωνα με την οδηγία 70/156/ΕΟΚ,
για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις του τμήματος 3.2 του παραρτήματος Ι.
Άρθρο 3
Με την επιφύλαξη των διατάξεων του άρθρου 2, τα κράτη μέλη διασφαλίζουν τη διεξαγωγή των δοκιμών που προβλέπονται στο τμήμα 3.1 ή 3.2 του παραρτήματος Ι σύμφωνα με τις τεχνικές προδιαγραφές που προσδιορίζονται με απόφαση της Επιτροπής.
Άρθρο 4
Κάθε μήνα, οι αρμόδιες για τις εγκρίσεις αρχές των κρατών μελών αποστέλλουν καθεμία στην Επιτροπή αντίγραφο του πιστοποιητικού έγκρισης, υπόδειγμα του οποίου περιλαμβάνεται στο προσάρτημα 2 του παραρτήματος ΙΙ, που εκδίδουν για κάθε όχημα που εγκρίνουν σύμφωνα με την παρούσα οδηγία στη διάρκεια του εν λόγω μήνα.
Άρθρο 5
1. Η Επιτροπή, βασιζόμενη στις σχετικές πληροφορίες που της γνωστοποιούν οι αρμόδιες για τις εγκρίσεις αρχές και τα ενδιαφερόμενα μέρη καθώς και σε ανεξάρτητες μελέτες, παρακολουθεί την πρόοδο της βιομηχανίας στον τομέα της προστασίας των πεζών και εκπονεί, έως την 1η Ιουλίου 2004, ανεξάρτητη μελέτη σκοπιμότητας όσον αφορά τις διατάξεις του παραρτήματος Ι τμήμα 3.2, και ειδικότερα τα εναλλακτικά μέτρα -είτε παθητικά είτε συνδυασμό ενεργητικών και παθητικών- που έχουν τουλάχιστον ισοδύναμη πραγματική αποτελεσματικότητα. Η μελέτη σκοπιμότητας βασίζεται, μεταξύ άλλων, σε πρακτικές δοκιμές και ανεξάρτητες επιστημονικές μελέτες.
2. Εάν κριθεί αναγκαίο, εν συνεχεία της μελέτης σκοπιμότητας που αναφέρεται στην παράγραφο 1, να αναπροσαρμοσθούν οι διατάξεις του παραρτήματος Ι τμήμα 3.2, προκειμένου να συμπεριληφθεί συνδυασμός παθητικών και ενεργητικών μέτρων που έχουν τουλάχιστον ισοδύναμο αποτέλεσμα σε επίπεδο προστασίας με τις υφιστάμενες διατάξεις του παραρτήματος Ι τμήμα 3.2, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο πρόταση για την ανάλογη τροποποίηση της παρούσας οδηγίας.
3. Ενόσω η αναπροσαρμογή της παρούσας οδηγίας περιορίζεται στην εισαγωγή εναλλακτικών παθητικών μέτρων που έχουν τουλάχιστον ισοδύναμο αποτέλεσμα σε επίπεδο προστασίας με τις υφιστάμενες διατάξεις του παραρτήματος Ι τμήμα 3.2, η αναπροσαρμογή αυτή μπορεί να πραγματοποιείται από την επιτροπή προσαρμογής στην τεχνική πρόοδο, σύμφωνα με τη διαδικασία που ορίζεται στο άρθρο 13 της οδηγίας 70/156/ΕΟΚ.
4. Η Επιτροπή υποβάλλει πριν από την 1η Απριλίου 2006, και στη συνέχεια κάθε δύο έτη, έκθεση στο Ευρωπαϊκό Κοινοβούλιο και στο Συμβούλιο σχετικά με τα αποτελέσματα της παρακολούθησης που προβλέπεται στην παράγραφο 1.
Άρθρο 6
Η οδηγία 70/156/ΕΟΚ τροποποιείται ως εξής:
1. Παρεμβάλλονται τα ακόλουθα σημεία στο παράρτημα Ι:
"9.23. Προστασία των πεζών
9.23.1. Πρέπει να υποβάλλεται αναλυτική περιγραφή, συμπεριλαμβανομένων φωτογραφιών ή/και σχεδίων, του οχήματος όσον αφορά τη δομή, τις διαστάσεις, τις αντίστοιχες γραμμές αναφοράς και τα κατασκευαστικά στοιχεία του πρόσθιου τμήματος του οχήματος (εσωτερικού και εξωτερικού). Η εν λόγω περιγραφή θα πρέπει να περιέχει λεπτομέρειες κάθε συστήματος ενεργητικής προστασίας που είναι εγκατεστημένο στο όχημα."
2. Παρεμβάλλονται τα ακόλουθα σημεία στο τμήμα Α του παραρτήματος ΙΙΙ:
"9.23. Προστασία των πεζών
9.23.1. Πρέπει να υποβάλλεται αναλυτική περιγραφή, συμπεριλαμβανομένων φωτογραφιών ή/και σχεδίων, του οχήματος όσον αφορά τη δομή, τις διαστάσεις, τις αντίστοιχες γραμμές αναφοράς και τα κατασκευαστικά στοιχεία του πρόσθιου τμήματος του οχήματος (εσωτερικού και εξωτερικού). Η εν λόγω περιγραφή θα πρέπει να περιέχει λεπτομέρειες κάθε συστήματος ενεργητικής προστασίας που είναι εγκατεστημένο στο όχημα."
3. Παρεμβάλλονται το ακόλουθο σημείο 58 και οι αντίστοιχες υποσημειώσεις στο μέρος Ι του παραρτήματος IV:
"&gt;ΘΕΣΗ ΠΙΝΑΚΑ&gt;"
4. Το παράρτημα ΧΙ τροποποιείται ως εξής:
- Παρεμβάλλεται το ακόλουθο σημείο 58 στο προσάρτημα 1:
ΘΕΣΗ ΠΙΝΑΚΑ "
- Παρεμβάλλεται το ακόλουθο σημείο 58 στο προσάρτημα 2:
ΘΕΣΗ ΠΙΝΑΚΑ "
- Παρεμβάλλεται το ακόλουθο σημείο 58 στο προσάρτημα 3:
ΘΕΣΗ ΠΙΝΑΚΑ "
Άρθρο 7
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται προκειμένου να συμμορφωθούν με την οδηγία το αργότερο μέχρι τις 31 Δεκεμβρίου 2003. Πληροφορούν αμέσως την Επιτροπή σχετικά.
Εφαρμόζουν τις εν λόγω διατάξεις από την 1η Ιανουαρίου 2004.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 8
Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 9
Η παρούσα οδηγία απευθύνεται στα κράτη μέλη.
Βρυξέλλες, 17 Νοεμβρίου 2003.

Labels: 8